Ma en dogter (3) ‘brutaal aangerand’Foto: SAPD, Facebook Die polisie in Port Elizabeth ondersoek ŉ saak van poging tot moord nadat ŉ vrou en haar driejarige dogter in hul huis in die stad “brutaal aangerand” is. Brig. Marinda Mills, provinsiale polisiewoordvoerder, het gesê bure het die afgelope naweek op 47-jarige vrou en haar dogter in hul huis in Chatty afgekom. “Daar word beweer dat bekommerde bure Saterdag omstreeks 18:00 na die vrou by haar huis gaan soek het. Sy het nie gereageer toe hulle aan die deur geklop het nie en hulle het die huis binnegegaan. Hulle het die ma en dogter met veelvuldige kopbeserings aangetref,” het Mills gesê. Sy het gesê die vrou en kind is na ŉ hospitaal gehaas. Volgens Mills is die motief vir die aanranding nog nie bekend nie en niemand is nog in hegtenis geneem nie. Die polisie het ŉ beroep gedoen op enigiemand met meer inligting om na vore te kom. Intussen het brig. Keith Meyer, waarnemende bevelvoerder van die Mount Road-polisie, die aanval ten sterkste veroordeel. “Met kinderbeskermingsweek in gedagte moet ons beklemtoon dat dit almal se plig is om by te dra toe die beskerming van kinders teen geweld, uitbuiting en mishandeling,” het Meyer gesê.